Maanantaina julkistettu hallitusohjelma sisältää useita Setan ajamia muutoksia koskien sukupuolivähemmistöjen hyvinvointia ja oikeuksia.

Seta on pääsääntöisesti tyytyväinen hallitusohjelmakirjauksiin, mutta paljon parannettavaa sukupuoli- ja seksuaalivähemmistöjen perus- ja ihmisoikeuksissa on vielä jäljellä. Hallitus ei lupaa Setan ajamaa erillistä sateenkaaripoliittista toimintaohjelmaa, joten sateenkaarijärjestöillä riittää nyt muotoutuvan hallituksenkin aikana töitä varmistaa, että seksuaali- ja sukupuolivähemmistöjen tilannetta ei unohdeta eri elämänaloilla.

Ihmisoikeuspainotus vahvistuu hallitusohjelmassa huomattavasti. Lainvalmistelijoiden osaamista perus- ja ihmisoikeuksissa vahvistetaan johdonmukaisesti ja hallituskaudelle laaditaan kolmas perus- ja ihmisoikeustoimintaohjelma, tasa-arvo-ohjelma sekä rasismin ja syrjinnän vastainen toimintaohjelma. Seta on tyytyväinen myös kaavailtuun yhdenvertaisuuslain osittaisuudistukseen.

Hallitusohjelmassa linjataan, että ihmisoikeusongelmien tunnistamisen ja raportoinnin ongelmiin puututaan määrätietoisesti turvaamalla erillisvaltuutettujen ja muiden viranomaisten toiminta sekä kansalaisjärjestöjen ja kansainvälisten toimijoiden toimintaedellytykset. Lakien vaikutusta on tarkoitus arvioida tasa-arvon ja ihmisoikeuksien näkökulmasta. Eri hallinonaloilta löytyy kirjauksia tasa-arvon ja yhdenvertaisuuden vahvistamiseksi, esimerkiksi liikunnassa ja urheilussa. Seta muistuttaa, että tasa-arvoa tulee tarkastellaan kaikkien sukupuolten näkökulmasta tasa-arvolain hengessä ja yhdenvertaisuuden edistämisessä on aina erikseen huomioitava seksuaalivähemmistöön kuuluvien asema.

“On myönteistä, että hallitus haluaa sitoutua ihmisoikeuksien ja tasa-arvon arviointiin kaikessa lainvalmistelussa. Lainvalmistelussa tulee myös kuulla niitä, joita lait koskevat ja tehdä myös lapsivaikutusten arvio erityisesti translain kokonaisuudistuksen suhteen”, pääsihteeri Kerttu Tarjamo sanoo.

Hallitusohjelmaan on kirjattu, että turvapaikkaprosessin sujuvuus ja perusoikeuksien toteutuminen varmistetaan sekä näyttökynnyksen kohtuullisuus arvioidaan. Turvapaikkahakemukset käsitellään ilman aiheettomia viivästyksiä yksilöllisessä ja oikeusturvan takaavassa menettelyssä tavoitteena kuuden kuukauden käsittelyaika.

“Sukupuoli- ja seksuaalivähemmistöihin kuuluvien turvapaikanhakijoiden erityinen haavoittuvuus tulee huomioida jatkossa paremmin. Oikeusavun varmistaminen riittävän varhaisessa vaiheessa sekä Suomessa jatkuvan vainon huomioiminen koko turvapaikkaprosessin ajan ovat keskeisiä seikkoja sateenkaarevien turvapaikanhakijoiden oikeuksien vahvistamiseksi”, Tarjamo jatkaa.

Translain kokonaisuudistus alkaa ja intersukupuolisten oikeudet vahvistuvat

Hallitus aloittaa itsemääräämisoikeuteen perustuvan translain kokonaisuudistuksen, jossa sukupuolen juridinen vahvistaminen ja lääketieteelliset hoidot erotetaan toisistaan ja lisääntymiskyvyttömyysvaatimuksesta luovutaan. Hallitusohjelmaan kirjattiin erikseen, että juridinen sukupuolen vahvistaminen perustuen oman selvitykseen on mahdollista vain 18-vuotiaille. Sukupuolen korjaamiseen tulee harkinta-aika.

“Olemme pettyneitä, että itsemääräämisoikeus alaikäisten kohdalla evättiin. Nyt esimerkiksi 15-vuotias voi muuttaa nimensä haluamakseen. Miksei siis myös sukupuolimerkintää, joka on nimen lailla henkilötieto? Ikärajan osalta luonnostellut muutokset jättäisivät nuoret uudistuksista sivuun”, Setan puheenjohtaja Sakris Kupila haastaa.

Setan mukaan kokonaisuudistuksessa on varmistettava viranhaltijoiden toiminta ja ammatillisuus, jotta sukupuolen juridisen vahvistamisen prosessi vastaa kansainvälisiä suosituksia.

“Jos pyydetään ‘perusteltua selvitystä’ siitä, että henkilö ‘kuuluu pysyvästi korjattavaan sukupuoleen’, täytyy asiassa uskoa muutosta hakevaa henkilöä. Kenenkään ei pitäisi joutua erikseen todistelemaan olemassaoloaan, eikä tämä saa olla kiertotie vaatia kenenkään ulkopuolisen arviota toisen ihmisen sukupuolesta. Euroopan neuvosto on painottanut, että sukupuolen vahvistamisen tulee olla nopea, saavutettava ja läpinäkyvä, tämä tulee olla kokonaisuudistuksen lähtökohtana Suomessa.“

Hallitusohjelmassa mainitaan erikseen sukupuolivähemmistöihin kuuluvat nuoret ja heidän perheensä, joita aiotan tukea yksilöllisin ja oikea-aikaisin palveluin.

Viime hallituskaudella aloitettu selvitys henkilötunnusten uudistamiseksi jatkuu ja hallitusohjelmassa linjataan, että uudistuksen lähtökohtana on henkilötunnusten sukupuolittamisesta luopuminen.

Ohjelmassa linjataan myös, että intersukupuolisten lasten itsemääräämisoikeutta vahvistetaan ja luovutaan pienten lasten kosmeettisesta, ei-lääketieteellisestä sukuelinkirurgiasta.

“Toivomme, että intersukupuolisten itsemääräämisoikeuden vahvistamiseen kuuluu kosmeettisen kirurgian lisäksi tarpeettomien sukupuolta muokkaavien hormonihoitojen kielto”, Kupila sanoo.

Sateenkaariperheille merkittäviä parannuksia

Hallitusohjelmaan on kirjattu lähes kaikki Sateenkaariperheet ry:n hallitusohjelmatavoitteet. Äitiys- ja isyyslait yhdistetään vanhemmuuslaiksi ja lisäksi selvitetään ei-kaupallisen sijaissynnytyksen salliminen lainsäädännössä erikseen määriteltävissä tapauksissa.

“Pyrimme varmistamaan, että vanhemmuuslaki säädetään tavalla, joka mahdollistaa sukupuolen moninaisuuden huomioimisen, useamman kuin kahden vanhemman vahvistamisen ja vanhempien väliset sopimukset vanhemmuudesta”, Sateenkaariperheet ry kommentoi Facebookissa.

Kuva © Laura Kotila/valtioneuvoston kanslia